CELEX: 32016D0542
Language: bg
Date: 2016-02-15 00:00:00
Title: Решение за изпълнение (ЕС) 2016/542 на Съвета от 15 февруари 2016 година за предоставяне на краткосрочна финансова помощ за Гърция от страна на Съюза (2015/1181)

7.4.2016   
            
            
               BG
            
            
               Официален вестник на Европейския съюз
            
            
               L 91/22
            
         РЕШЕНИЕ ЗА ИЗПЪЛНЕНИЕ (ЕС) 2016/542 НА СЪВЕТА
   от 15 февруари 2016 година
   за предоставяне на краткосрочна финансова помощ за Гърция от страна на Съюза (2015/1181) (1)
   
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (2), и по-специално член 3, параграф 2 от него,
   като взе предвид предложението на Европейската комисия,
   като има предвид, че:
   
               (1)
            
            
               Гърция поиска нова финансова помощ от Европейския механизъм за стабилност („ЕМС“) и е налице принципно съгласие за предоставяне на поисканата помощ.
            
         
               (2)
            
            
               Гърция обаче се нуждае от мостово финансиране до въвеждането на такава помощ, с цел да се запази целостта на еврозоната, да се запази финансовата стабилност и да се предотврати по-нататъшно неизпълнение на задълженията за погасяване от нейна страна. Предвид тежките икономически и финансови сътресения, причинени от извънредни обстоятелства извън контрола на правителството, на 15 юли 2015 г. Гърция официално поиска спешна финансова помощ от Съюза за осигуряване на финансовата стабилност в Гърция, еврозоната и Съюза. Помощта, която бъде предоставена на Гърция от ЕМС, ще се използва за погасяване на заема, получен от Гърция по линия на Европейския механизъм за финансово стабилизиране („ЕМФС“).
            
         
               (3)
            
            
               Проектът на програма за икономическо и финансово адаптиране („програмата“), представен от Гърция на Комисията и на Съвета, има за цел да се гарантира приемането на пакет от реформи, необходими за подобряване на устойчивостта на публичните финанси и на регулаторната среда.
            
         
               (4)
            
            
               Според оценката на Комисията, изготвена в сътрудничество с Европейската централна банка („ЕЦБ“), Гърция се нуждае от финансиране на обща стойност 7160 милиона евро за месец юли 2015 г. Подробните финансови условия следва да бъдат изложени в кредитно споразумение.
            
         
               (5)
            
            
               Финансовата помощ от страна на Съюза следва да бъде управлявана от Комисията.
            
         
               (6)
            
            
               Гърция представи на Комисията и на Съвета програмата, която има за цел да се гарантира приемането на пакет от реформи, необходими за подобряване на устойчивостта на публичните финанси и регулаторната среда. На 15 юли 2015 г. между правителството и Комисията беше постигнато споразумение на служебно равнище относно програмата, което ще бъде изложено в меморандум за разбирателство относно специфичните условия относно икономическата политика („меморандум за разбирателство“).
            
         
               (7)
            
            
               Комисията следва да проверява на редовни интервали, чрез мисии и редовни доклади от гръцките органи, изпълнението на свързаните с помощта условия относно икономическата политика.
            
         
               (8)
            
            
               Помощта следва да бъде предоставена с цел да се подпомогне успешното прилагане на програмата.
            
         
               (9)
            
            
               Държавите членки от еврозоната съобщиха за ангажимента си да възстановят съвместно и своевременно на всяка държава членка извън еврозоната, чрез специална договореност, сумата, заплатена от тази държава членка извън еврозоната със собствени ресурси, която съответства на използването на общия бюджет на Съюза в случай на загуби, произтичащи от финансовата помощ от страна на Съюза за държава членка от еврозоната съгласно Регламент (ЕС) № 407/2010. Ще бъдат въведени и подходящи договорености, за да се гарантира липсата на свръхкомпенсация на държавите членки извън еврозоната в случай на активиране на инструменти за защита на общия бюджет на Съюза, включително събирането на дълг, когато е необходимо чрез прихващане на вземания и плащания във времето.
            
         
               (10)
            
            
               Заемът по линия на ЕМФС се гарантира от общия бюджет на Съюза. В случай на неизпълнение по настоящия заем Комисията може да поиска допълнителни средства, надвишаващи активите по него, като вземе предвид излишъци по паричните салда, за да обслужи дълга на Съюза. В Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (3) („Финансовия регламент“) и подробните му правила са предвидени инструменти за защита на бюджета на Съюза, включително събирането на дълг, когато е необходимо чрез прихващане на вземания и плащания във времето. Комисията ще прилага тези инструменти,
            
         ПРИЕ НАСТОЯЩОТО РЕШЕНИЕ:
   Член 1
   1.   Съюзът предоставя на Гърция заем, възлизащ на не повече от 7160 милиона евро, с максимален срок до падежа от три месеца.
   2.   Финансова помощ от Съюза по настоящото решение не се отпуска, ако на държавите членки, чиято парична единица не е евро, не бъдат предоставени ликвидни обезпечения, в размер на експозициите им, по силата на правно обвързващи договорености, според които обезпеченията са им незабавно платими до степента, необходима за покриване на задълженията им, които могат да възникнат в резултат на невъзстановяване от страна на Гърция на финансовата помощ в съответствие с условията за предоставянето ѝ.
   3.   Финансовата помощ се предоставя незабавно след влизане в сила на настоящото решение.
   4.   Комисията изплаща на Гърция финансовата помощ от Съюза на не повече от две части.
   5.   Изплащането на частите се извършва, при условие че кредитното споразумение и меморандумът за разбирателство са влезли в сила и че Гърция спазва съответните условия на икономическата политика, в съответствие с член 3.
   6.   Гърция плаща разходите по финансирането от Съюза с надбавка от 10 базисни пункта.
   7.   Разходите, посочени в член 7 от Регламент (ЕС) № 407/2010, се поемат от Гърция.
   8.   Ако е необходимо, за да финансира своевременно заема, Комисията има право да взема заеми чрез частно пласиране на ценни книжа или чрез всякакво друго подходящо финансово споразумение, което да ѝ позволи да набере средства в много кратък срок.
   Член 2
   1.   Помощта се управлява от Комисията по начин, който е съобразен с поетите от Гърция ангажименти.
   2.   Комисията, след консултация с ЕЦБ, договаря с гръцките органи свързаните с финансовата помощ конкретни условия относно икономическата политика съгласно посоченото в член 3. Тези условия се формулират в меморандум за разбирателство, който се подписва от Комисията и гръцките органи и е съобразен с ангажиментите, посочени в параграф 1 от настоящия член. Подробните финансови условия се излагат в кредитното споразумение, което следва да бъде сключено с Комисията.
   3.   Комисията проверява на редовни интервали изпълнението на свързаните с помощта условия относно икономическата политика и докладва пред Икономическия и финансов комитет. За целта гръцките власти оказват пълно съдействие на Комисията и ЕЦБ и им предоставят цялата необходима информация. Комисията информира Икономическия и финансов комитет за всички съществени новости.
   Член 3
   1.   Одобрява се програмата за икономическо и финансово адаптиране („програмата“), изготвена от гръцките власти.
   2.   Изплащането на помощта се извършва, при условие че Гърция:
   
               i)
            
            
               е приела мерките, посочени в програмата, с краен срок за приемане 15 юли 2015 г.;
            
         
               ii)
            
            
               е направила недвусмислени стъпки за подготовка на изпълнението на другите условия относно политиката, изброени в програмата; и
            
         
               iii)
            
            
               е получила принципното съгласие на членовете на ЕМС, съгласно член 13, параграф 2 от Договора за създаване на Европейски механизъм за стабилност, да предоставят финансова помощ на Гърция.
            
         3.   Гърция приема своевременно мерките, посочени по-долу:
   
                
            
            
               Система на ДДС
               
                           —
                        
                        
                           до 15 юли 2015 г. приема законодателство за реформа на системата на ДДС. Реформата е насочена към нетно увеличение на приходите от 1 % от БВП на годишна основа от промени в параметрите. С новата система на ДДС: i) ставките се обединяват в стандартна ставка от 23 %, включваща ресторантите и кетъринга, в намалена ставка от 13 % за основни хранителни продукти, енергия, хотели и вода (с изключение на отпадъчни води) и в свръхнамалена ставка от 6 % за фармацевтични продукти, книги и театър; ii) освобождаванията се рационализират с оглед разширяване на основата и повишаване на застрахователния данък; и iii) намаленията за островите се премахват, като се започва с островите, които са с по-високи доходи и които са най-популярните туристически дестинации, с изключение на най-отдалечените от тях. Реформата трябва да бъде завършена до края на 2016 г., като се определят целесъобразни и целенасочени неутрални от данъчна гледна точка мерки за компенсиране на най-нуждаещите се жители. Новите ставки на ДДС за хотелите и островите се прилагат от 1 октомври 2015 г.
                        
                     
         
                
            
            
               Пенсии
               
                           —
                        
                        
                           приема законодателство за замразяване на праговете по месечните гарантирани пенсии, придобити въз основа на плащане на осигурителни вноски, в номинално изражение до 2021 г.;
                        
                     
                           —
                        
                        
                           приема законодателство за отпускане на лицата, пенсиониращи се след влизането в сила на съответното гръцко законодателство, на гарантирани пенсии, придобити въз основа на плащане на осигурителни вноски, и пенсии, придобити въз основа на имущественото състояние, едва при достигане на законоустановената нормална възраст за пенсиониране, която понастоящем е 67 години;
                        
                     
                           —
                        
                        
                           приема законодателство за увеличаване на здравните вноски за пенсионерите от 4 % на 6 % средно и за включване в обхвата му и на допълнителните пенсии;
                        
                     
                           —
                        
                        
                           приема подходящ правен инструмент, с който на всички пенсионни фондове се дават указания да прилагат изцяло Закон 3863/2010 по отношение на новите заявления за отпускане на пенсии, подадени от 1 януари 2015 г. нататък.
                        
                     
         
                
            
            
               Управление на статистиката
               
                           —
                        
                        
                           приема законодателство за укрепване на управлението на Статистическия орган на Гърция (ЕЛСТАТ). Законодателството обхваща: i) ролята и структурата на консултативните органи на Статистическата система на Гърция (ELSS), включително преобразуването на Съвета на ELSS в Консултативен комитет на ELSS, и ролята на Консултативния комитет по добри практики (GPAC); ii) процедурата за назначаване на председател на ЕЛСТАТ, така че да се гарантира назначаването на председател с най-високи професионални качества при прозрачни процедури и критерии за подбор; iii) участието на ЕЛСТАТ, доколкото е целесъобразно, във всички законодателни или други правни предложения по въпроси, имащи отношение към статистиката; iv) други въпроси, които влияят върху независимостта на ЕЛСТАТ, включително финансовата самостоятелност, предоставянето на правомощия на ЕЛСТАТ да преразпределя съществуващите постоянни длъжности, да наема персонал, когато това е необходимо, и да наема специализиран научен персонал, както и класифицирането на институцията като орган за фискална политика в наскоро приетия Закон 4270/2014; ролята и правомощията на Централната банка на Гърция в областта на статистиката в съответствие със законодателството на Съюза.
                        
                     
         
                
            
            
               Изпълнение на Договора за стабилност, координация и управление в икономическия и паричен съюз
               
                           —
                        
                        
                           до 15 юли 2015 г. Гърция трябва да изпълни съответните разпоредби на този договор.
                        
                     
         Член 4
   Гърция открива специална сметка в Централната банка на Гърция за управлението на финансовата помощ от Съюза.
   Член 5
   Настоящото решение влиза в сила с нотифицирането му.
   Член 6
   Адресат на настоящото решение е Република Гърция.
   Член 7
   Настоящото решение се публикува в Официален вестник на Европейския съюз.
   
      Съставено в Брюксел на 15 февруари 2016 година.
      
         
            За Съвета
         
         
            Председател
         
         M.H.P. VAN DAM
      
   
   
      (1)  Настоящият акт първоначално е бил приет само на английски език и публикуван в ОВ L 192, 18.7.2015, стр. 15.
   
      (2)  ОВ L 118, 12.5.2010 г., стр. 1.
   
      (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).